БелаПАН. Праваабаронцы: На палітвязня Міхаіла Жамчужнага ў калоніі аказваецца націск
Адрас старонкі: http://by.belapan.by/archive/2017/08/10/915308_447856/
Дата раздрукоўкі: 23.03.2018 07:50
10.08.2017 15:47 Палітыка, Грамадства
Праваабаронцы: На палітвязня Міхаіла Жамчужнага ў калоніі аказваецца націск
Мінск, 10 жніўня. Палітвязень Міхаіл Жамчужны пасля пераводу ў ліпені ў папраўчую калонію № 9 горада Горкі (Магілёўская вобласць) ужо другі раз змешчаны ў штрафны ізалятар (ШІЗА), паведамляе праваабарончы сайт spring96.org.
Паводле звестак праваабаронцаў, 3 жніўня адміністрацыя калоніі спрабавала перавесці Жамчужнага ў атрад, сфармаваны з асуджаных з "нізкім статусам". Калі палітвязень адмовіўся, у дачыненні да яго склалі рапарт аб парушэнні ўмоў адбыцця пакарання, і Жамчужны быў адпраўлены на пяць сутак у ШІЗА.
Жамчужны перадаваў звесткі пра ўтрыманне зняволеных у месцах пазбаўлення волі праваабарончай арганізацыі "Платформа" (папярэдніца арганізацыі "Платформ інавейшн"). Быў затрыманы ў 2014 годзе. У ліпені 2015 года Віцебскі абласны суд прызнаў яго вінаватым у падбухторванні да наўмыснага раскрыцця звестак, якія з'яўляюцца службовай тайнай, незаконным набыцці і збыце спецыяльнага тэхнічнага сродку, прызначанага для таемнага атрымання інфармацыі, і даванні хабару. Праваабаронцу прыгаварылі да шасці гадоў пазбаўлення волі ў калоніі строгага рэжыму. Судовая калегія па крымінальных справах Вярхоўнага суда, разгледзеўшы ў кастрычніку таго ж года касацыйную скаргу на прысуд, прызначыла яму больш строгае пакаранне — шэсць з паловай гадоў пазбаўлення волі.
Жамчужны ўтрымліваўся ў калоніі ў Навасадах (Барысаўскі раён Мінскай вобласці), затым у калоніі № 11 у Ваўкавыску (Гродзенская вобласць). 10 ліпеня палітвязень пераведзены ў Горкі.
Friday, 23 March 2018, 07:50